Anzjan Kanadiż b’permess għal residenza temporanja f’San Ġiljan ma nstabx ħati li b’sewqan traskurat ikkawża l-mewt ta’ martu stess, u dan wara li l-Qorti qalet li kien hemm evidenza konfliġġenti u nuqqasijiet fil-preservazzjoni tal-evidenza. L-aċċident seħħ tliet snin ilu fit-triq li tagħti għall-Imdina. Guy Legendre ta’ 70 sena, ġie akkużat bl-omiċidju involontarju ta’ martu Renee Pelland li kellha 63 sena u li kienet passiggiera fil-karozza li kien qed isuq. Fil-ġudizzju tagħha, il-maġistrat Edwina Grima irrimarkat li l-espert tat-traffiku Mario Buttigieg spjega kif kienet karozza oħra li daħlet fil-karozza ta’ Legendre, b’dan tal-aħħar imbagħad jidħol f’karozza oħra. Il-maġistrat Grima qalet li m’hemmx dubju li Guy Legendre kien qed isuq bil-galbu fin-naħa tat-triq tiegħu u qatt ma seta jkun responsabbli mill-aċċident. Fil-fatt is-sewwieq tal-karozza li daħlet fuq Legendre, Clayton James Fenech, qed jiffaċċja akkużi separati dwar dan l-aċċident fatali.